2. La nueva configuración del sistema educativu asturianu y non asturianu, que significa una destrucción, tamién mui calculada, por gobiernos llamaos d'izquierdes, de la enseñanza pública. Entendámonos:  - PISA. Manera europea d'uniformar sustancialmente delles formes de midir les competencies que "tienen qu'algamar los alumnos", ayena a los curricula, la metodoloxía y la educación en fin, de cada país. Coles consecuencies qu'ello tien. ¡Señores,  que la democratización de la enseñanza nun ye "café con llechi pa toos"! Unos tomaránlu cortáu, otros nigru, otros con llechi, otros con xelu, etc… Y caún tendrá que ser a "falar" de lo que tomó (¿señores políticos entendéis la metáfora o hai que desplicala?)  - PRUEBES D'EVALUACIÓN ESTERNA. Que d'esterna tienen mui poco y que ta dando llugar a amaños, apaños, estrés nel alumnáu, malestar ente docentes, trabayu de clase en base a esos esámenes, futuros "rankings" entre coles (y yá sabemos lo que  signifiquen los "rankings", modelos tenemos onde mirar: Inglaterra, EEUU,…).  - SEICIONES BILLINGÜES. Bomba de profundidá que puede acabar cola educación pública tal y como la entendemos agora: ¿ónde se vio formar ghetos pa poner clase, por mui "llistos" que seyan los del ghetu?Y al final qué va primar: los conocimientos y la cultura que l'alumnu seya a alquirir na educación obligatoria y postobligatoria non universitaria o una correcta pronunciación n'inglés delantre'l llector/a de turnu. ¿Y si nun pronuncia  bien, suspende? ¿Y si nun sabe dicilo n'inglés con fluidez, suspende? ¿Y si va ser fontaneru, ellectricista, carpintera, soldador, fresadora, agricultor, ganadera, enfermeru, fisioterapeuta, pediatra, cuidadora, camareru, políticu en xeneral, conseyera d'educación o d'alministraciones públiques en particular, escritor, funcionaria municipal o autonómica, bibliotecariu, animadora a la llectura, cuentacuentos, pintora, músicu, mediadora social, …va selo n'inglés?¿O l'inglés va servi-yos pa cuando vayan de  vacaciones?¿Pa eso enseñamos una llingua estranxera?  - PLEI. O seya, plan de llectura, escritura, investigación. Esto ye una consecuencia direuta y clara del famosu PISA. Como diz nel pisa que l'alumnáu de nun sé ónde falla en llectura, escritura ya investigación (?), van y saquen de la manga'l plei pa toos (¿alcordáisvos del café con llechi pa toos?). Un plan que tien d'incidir n'esos aspeutos pa que los nuestros alumnos seyan los meyores del mundu mundial. Y esi plan ¿d'ónde sal? ¿de los espertos de la  Conseyería? ¿ónde descansa, en quién se sofita y cómo? Problema fácil de resolver pa l'alministración: sofítase na bona voluntá del profesoráu y ha facese cola autonomía de los centros (qué raro: cuando pidimos autonomía ñéguennosla, cuando nun la pidimos impónennosla…).    Bien, yá tán contestualizaes les llinies que van venir darréu. Yá sabemos ónde nos movemos. Ésta ye la película de la Llingua Asturiana dende l'añu 1983 nel qu'entamó la esperiencia de dar clase nos colexos de primaria, de  según la vemos nós. Yeren otros tiempos: mayestros-apóstoles provisionales (los interinos d'agora) a los que nun-yos importaba dir al fin del mundu con tal de poner escuela d'asturianu, que compartíen dos y tres colexos, que yeren la risión de los compañeros, de los políticos, de la prensa, etc…, que nun teníen llibros nin material dalu, que convencíen a les AMPAs pa introducir l'asignatura nel colexu de turnu, que peleaben col equipu directivu y con quien se punxere delantre de l'asignatura, que facíen  cursinos de prefeicionamientu y yeren los docentes más actualizaos didácticamente d'Asturies -y esto nun ye collecha de nueso: siempre se dixo, que teníen que convencer al mundu de que l'asturianu yera una llingua...